b'\n_START_ARTICLE_\nJunkers Ju 52\n_START_PARAGRAPH_\nJunkers Ju 52 (h\xc3\xbc\xc3\xbcdnimi saksa keeles "Tante Ju", \'t\xc3\xa4di Ju\') oli Saksamaa reisi- ja transpordilennuk, mille konstrueeris Junkersi Dessau tehases Ernst Zindeli juhitud meeskond. Ju 52 ehitati aastatel 1932\xe2\x80\x931945. Enamik ehitatud lennukeist olid kolmemootorilised Junkers Ju 52/3m ("3m" t\xc3\xa4histabki kolme mootorit).\n_START_SECTION_\nAjalugu\n_START_PARAGRAPH_\n\xc3\x9cldiselt sarnaneb Ju 52 varasema Junkers W33-ga, kuid on pisut suurem. Junkersile omaselt oli lennuki kere kerestruktuuri tugevdamise eesm\xc3\xa4rgil kaetud gofreeritud lainelise duralumiiniumplekiga, mille Junkers t\xc3\xb6\xc3\xb6tas v\xc3\xa4lja juba enne Esimest maailmas\xc3\xb5da._NEWLINE_Algselt oli lennukil \xc3\xbcks Junkersi v\xc3\xb5i BMW vedelikjahutusega mootor ning t\xc3\xa4histuseks Junkers Ju 52/1m. Lennuki esmalend toimus 13. oktoobril 1930. Kuna lennukil j\xc3\xa4i mootori v\xc3\xb5imsusest selgelt puudu, ehitati neid ainult 7, k\xc3\xb5ik j\xc3\xa4rgnevad Ju 52-d varustati kolme mootoriga, esmalend 7. m\xc3\xa4rtsil 1932._NEWLINE_Ju 52 j\xc3\xa4i kasutusse rohkem kui 25 aastaks. 1934. aastal loodi Ju 52 baasil pommituslennuk, mida kasutati laialdaselt Hispaania kodus\xc3\xb5jas._NEWLINE_Pommitajana oli Ju 52 1939. aastaks juba moraalselt vananenud, kuid t\xc3\xa4nu vastupidavusele, lihtsale ehitusele ja headele lennuomadustele v\xc3\xa4ikestel kiirustel, j\xc3\xa4i see Teises maailmas\xc3\xb5jas Saksa s\xc3\xb5jav\xc3\xa4e peamise transpordilennukina edasi teenima. Ju 52 oli kasutusel ka Adolf Hitleri isikliku reisilennukina, sest Saksamaa juht usaldas just selle lennuki vastupidavat mittesisset\xc3\xb5mmatavat telikut. Peaaegu 500 Ju 52 kasutati Kreeta vallutamisel 1941. aasta mais, hiljem veeti Junkersitega Wehrmachti Rommeli soomusv\xc3\xa4gedele varustust P\xc3\xb5hja-Aafrikasse, samuti transporditi Ju 52-dega Brandenburgi r\xc3\xbcgementi Ardennide m\xc3\xa4gedesse._NEWLINE_Ju 52 olid kasutusel umbes 30 riigis. Ka Eestis tellis 21. veebruaril 1939 asutatud Eesti lennuliinide aktsiaselts AGO endale Saksamaalt kaks Ju 52/3m, mis hakkasid kandma Eesti registreerimistunnuseid ES-AGO ja ES-AUL. \xc3\x9cks lennuk maksis 340 000 krooni. 5. oktoobril t\xc3\xb5i Peeter Olt Dessaust Junkersi tehastest Tallinna ES-AGO ja 19. oktoobril Saksa lendur Eduard Dautzenberg ka ES-AUL-i. P\xc3\xa4rast Talves\xc3\xb5ja l\xc3\xb5ppu alustas AGO 22. m\xc3\xa4rtsil 1940 reise Soome, 7. mail j\xc3\xa4tkati lendusid Tallinna\xe2\x80\x93Riia\xe2\x80\x93K\xc3\xb6nigsbergi liinil._NEWLINE_14. juunil 1940 tulistasid kaks N\xc3\xb5ukogude Liidu s\xc3\xb5jalennukit Soome lahe Eesti territoriaalvete kohal Keri saare l\xc3\xa4hedal alla Soome reisilennufirma Aero reisilennuki Ju 52 "Kaleva" OH-ALL, mis lendas liinil Tallinn-Helsingi._NEWLINE_Lisaks Saksamaale (1930\xe2\x80\x931945) ehitati mudelit Ju 52 Prantsusmaal (1945\xe2\x80\x931947) ja Hispaanias (1945\xe2\x80\x931952), kokku 4845 lennukit. Viimaseid Ju 52 kasutati tsiviillennunduses isegi veel 1980. aastateni.'